金陵相公赴鎮二首  其二
作者：宋祁
朝代：宋

paragraphs: 慈宸念方國，上宰輟謨明。
即拜三公府，還爲萬里城。
松姿終自直，鼎意未嘗輕。
戀結雲簾對，恩頒玉節榮。
一經傳令子，雙璧聘材卿。
鷁汎江南棹，犀羅帳下兵。
台轓凝畫繞，仙袂赤松迎。
粟脫賓筵飯，羊均宴豆羹。
吳農觀耨水，蕪壤嘆糊赬。
此日東山詠，惟公繼頌聲。